google/wiki40b huggingface dataset:
Singapore Airlines

Ajalugu

Singapore Airlinesi asutasid 12. oktoobril 1937 Liverpooli Ookeaniaurulaevakompanii, Singapuri Väinade Aurulaevakompanii ja Imperial Airways nime Malayan Airlines all.
Tema esimene lend oli 2. aprillil 1947 toimunud tšarterlend Singapurist Kuala Lumpurisse. Selleks kasutati kahemootorilist lennukit Airspeed Consul. 1. mail 1947 avati regulaarlennud Kuala Lumpurisse, Ipoh'sse ja Penangi, kasutades sama tüüpi lennukeid.
1955. aastaks oli ettevõte omandanud suure hulga lennukeid Douglas DC3 ja hakkas 1957 oma osakuid avalikult müüma. Teiste lennukite hulka, mida ettevõte oma eksistentsi kahel esimesel kümnendil kasutas, kuulusid Douglas DC4 Skymaster, Vickers Viscount, Lockheed Constellation, Bristol Britannia, de Havilland Comet 4 ja Fokker F27.
Pärast seda, kui Malaia, Singapur, Sabah ja Sarawak moodustasid 1963 Malaisia Föderatsiooni, muudeti ettevõtte nime ning selleks sai Malaysian Airways. Ta võttis omakorda üle ettevõtte Borneo Airways. 1966 eraldus Singapur föderatsioonist ja ettevõtte nimi muutus taas: Malaysia-Singapore Airlines. 1967 valmis Singapuris ettevõtte uus peakorter ja ta ostis esimesed Boeingud, nimelt Boeing 707. Varsti järgnes Boeing 737.
1968 hakkasid ettevõtte stjuardessid kandma vormiriietusena sarongi ja see tava püsib tänapäevani. Sarongi värv näitab stjuardessi positsiooni: sinist kannavad tavalised, rohelist vanemstjuardessid ja punast ülemstjuardess. Singapore Airlinesi stjuardesse nimetatakse Singapuri tüdrukuteks ning nad on muutunud ettevõtte tunnuseks ja kaubamärgiks. 1994 valmis Singapuri tüdrukust Madame Tussaud' vahakujude muuseumis vahakuju ja see oli muuseumi esimene skulptuur, mis kujutas äriettevõtte vormiriietust .
1972 tekkisid Singapuri ja Malaisia vahel suured poliitilised erimeelsused, mis viisid ettevõtte jagunemiseni. Tekkisid Singapore Airlines ja Malaysian Airlines System. Singapore Airlines sai endale kõik 10 Boeingut, kõik Singapuri saabuvad ja sealt väljuvad rahvusvahelised lennuliinid, peakorteri ja senise juhi J.Y. Pillay, kellest sai Singapore Airlinesi juhatuse esimene esimees.
3. septembril 1973 omandas ettevõte esimesed Boeing 747. 1980-ndatel laiendas ettevõte end Kanada, USA ja Hispaania turule. 1990-ndail võeti kasutusele Boeing 777, Airbus A310 ja Airbus A340 ning alustati lende LAV-i. 2004 alustati vahemaandumiseta lende Singapurist Los Angelesse ja Newarki ja viimane on maailma kõige pikem vahemaandumiseta regulaarlend: üks ots kestab 18 tundi . Singapore Airlines oli esimene lennuettevõte, mis hakkas kasutama reisilennukit Airbus A380.
Meeste laul

Laulu saamine

Miina Härma kirjutas "Meeste laulu" 1900. aastal tellimise peale. Laulu tellijaks ja esimeseks esitajaks oli "Kalevala" kvartett. Laul avaldati kvarteti repertuaarikogumikus 1901. aastal.

Laulu kärpimine

Ajal, mil Eesti oli Nõukogude Liidu koosseisus, keelati "Meeste laulu" üks salm ära. Aastakümnetega jõudis lühendatud laul rahva seas juurduda. Keelatud salmi ei laulda ka taasiseseisvunud Eestis.

Laulu tähtsus

"Meeste laul" on eesti üks populaarsemaid meeskoori laule. Laulust on saanud meeskooride hümn. Eesti Rahvusmeeskoor alustab alati oma hooaega "Meeste lauluga".
Partii (muusika)

Partii, varem ka hääl, on ansambli-, koori- või orkestrimuusikas ühe laulja või lauljate rühma (häälerühma), ühe muusikainstrumendi või instrumentide rühma poolt esitatav muusikaline materjal või selle väljakirjutus.
Kõigi partiide kirjapandud kogumit nimetatakse partituuriks.
Bobby Womack

Robert Dwayne Womack (4. märts 1944 Cleveland – 27. juuni 2014) oli USA laulja.
Tema tuntumad laulud on "Across 110th Street" ning "I Wish He Didn't Trust Me So Much".
Aastal 2009 võeti ta USA Rock'n'rolli Kuulsuste Halli liikmeks.
Lemming Rootsmäe

Lemming Rootsmäe (aastani 1936 Lemming Rootsmann; 25. august 1921 – 29. juuli 1997) oli eesti arst, ornitoloog ja kodu-uurija.
Ta lõpetas aastal 1941 Tartu 1. Keskkooli ja aastal 1951 Tartu Riikliku Ülikooli arstiteaduskonna. 
Aastatel 1951–1957 oli ta Mustvee rajooni sanitaar-epidemioloogiajaama peaarst, 1957–1960 EMHI asp, 1960–1977 Tartu linna sanitaar-epidemioloogiajaama sanitaararst, 1977–1987 toitlushügieeniosakonna juhataja.

Isiklikku

Tema isa oli Tartu Ülikooli astronoomiaprofessor Taavet Rootsmäe. Ta abikaasa oli Ilse Rootsmäe, nende poeg on laulja ja kitarrist Andrus Rootsmäe.
Antant

Antant (inglise keeles Triple Entente, prantsuse keeles Triple-Entente, vene keeles Антанта) oli 31. augustil 1907 sõlmitud liit Venemaa, Prantsusmaa ja Suurbritannia vahel. Kaks viimast olid omavahel liidu sõlminud juba 1904. aastal, Prantsusmaa Venemaaga aga aastal 1894. 
Antant moodustas algselt vastukaalu Saksamaa, Austria-Ungari ja Itaalia Kolmikliidule; 1915. aastal liitus ka Itaalia Antandiga, kes oli Esimeses maailmasõjas Keskriikide vastasjõud.
1917. aasta separaatrahu Saksamaaga ning Brest-Litovski rahuleping viisid Venemaa Antandist välja; Suurbritannia ja Prantsusmaa liidusuhe kestis 1940. aastani, mil Prantsusmaa alistus Saksamaale.
Antant saavutas maailmasõjas suure võidu, kuid mõneti oli see Pyrrhose võit: Venemaal toimus 1917. aastal Veebruarirevolutsioon, millega kukutati Venemaa keiser, ja samal aastal Oktoobrirevolutsioon, millega loodi maailma esimene sotsialistlik riik. Itaalias tulid 1922. aastal võimule fašistid, kukutades senise demokraatliku riigikorra. Suurbritannia ja Prantsusmaa kandsid suuri kaotusi ja sattusid suurtesse võlgadesse, nii et kui enne maailmasõda peeti Briti Impeeriumi maailma võimsaimaks riigiks, siis pärast sõda muutusid maailma võimsaimaks juba Ameerika Ühendriigid.
Siiski läks Antandi vastu sõdinud Keskriikidel keskeltläbi veel halvemini: nii Saksamaa kui Türgi kuulutati vabariigiks ja nad pidid maksma suuri reparatsioone, aga Austria-Ungari lagunes üldse ja lakkas täielikult olemast.
Pärast maailmasõda tekkis Kesk-Euroopas ja Balkani poolsaarel hulk suhteliselt väikeseid riike. Need moodustasid omavahel Väikeseks Antandiks nimetatud liidu ja Balkani Antandiks nimetatud liidu, kuid nendel ei olnud maailma poliitikas suurt tähtsust.
Sünkroonsus

Jung

Sünkroonsus on mõiste, mida Šveitsi psühholoog Carl G. Jung kasutas viitamaks "ajaliselt kokkulangevatele akausaalsetele sündmustele," "tähendusrikastele kokkusattumistele," st seaduspärasustele, mida ei saavat seletada põhjuslikkuse abil.
Jung kirjutas sünkroonsusest esmakordselt tekstis Synchronizität als ein Prinzip akausaler Zusammenhänge (1952).
Windows 2000

Ajalugu

Windows 2000 arendamine algas aastal 1997,siis lasti välja Windows NT 5.0 Beeta 1, sellele järgnes Windows NT 5.0 Beeta 2 Augustis 1998. Microsoft kuulutas 1998 aasta lõpus, et Windows NT 5.0 nimi kuulutataks Windows 2000'ndeks. Jaanuaris 1999 kuulutati välja Windows 2000 Beeta 3.Windows 2000 arendamine lõppes 1999.a lõpus. 17. Veebruar 2000 võis rahvas omale Windows 2000 osta. Windows 2000 tootetugi lõppes 13.Juuli.2010.

Windows 2000 endast

Microsoft väitis, et see Windowsi versioon on varasematest turvalisem. Windows 2000 tarkvara oli põhiliselt uuendatud, näiteks olid uuendatud Internet Explorer, Windows Desktop, ning muid asju. Värskendussüsteem "Windows Update" otsis Internetist uuendusi ja seadistas need automaatselt arvutisse. Pärast seda oli võimalik vajadus arvuti taaskäivitada.
Muudetud oli ka dokumentide ja kataloogide (kaustade) jagamine Interneti kaudu. Tarkvarale lisati ka funktsioon, mis käivitub automaatselt muusika- või videodokumendi valimisel (kuid mitte käivitamisel). Funktsiooni põhimõte oli mängida heli- või videofail automaatselt ette, et arvutikasutaja ei peaks ootama aeglaste arvutite taga olles, millal Windows Media Player käivitub. Windowsile lisati uue riistvara mudeleid, millest Windows aru saab. Windows 2000'del on 4 "Service Pack'i", mis tähendavad eesti keelde tõlgituna "Teeninduspakid". Teeninduspaki põhimõte seisnes selles, et kõik Windows 2000 uuendusarhiivid, mida sai alla laadida Windows Desktop Update'iga, oli kõik ühes pakis. Service Pack 4'ga saab seadistada arvutile kontoritarkvarasüsteemi Microsoft Office 2007. Windows 2000 oli sisse seadistatud Microsoft DirectX 7 ning animeeritud piltide armastajate jaoks oli Windowsi ka sisse ehitatud Active Desktop. Active Desktop'iga sai ka arvuti taustapildiks seadistada veebilehekülje.

Versioonid

Microsoft Windows 2000'del on kokku 4 versiooni: "Professional(Profiväljaanne)", "Server(Serveriväljaanne)", "Advanced Server(Arendatud serveriväljaanne)" ja "DataCenter Server(Andmekeskuse serveriväljaanne)". Microsoft lasi 2001. aastal välja ka "Advanced Server Limited Edition(Arendatud Serveriväljaanne - limiteeritud versioon)" ja "Windows 2000 Datacenter Server Limited Edition(Windows 2000 Andmekeskuse Serveri limiteeritud versioon)". Windows 2000'de koduversiooniks nimetatakse Microsoft Windows Me, mida see ei ole: Microsoft Windows ME on Microsoft Windows 9x-põhine, mis tähendab, et ei kasuta Microsoft'i uuemat ja stabiilsemat NT(New Technology)-süsteemi.
Julia Oleinik

Julia Oleinik (enne 2013. aastat Julia Zuikova; sündinud 6. augustil 1989 Tallinnas) on Eesti vehkleja.
2009, 2010 ja 2011 tuli ta individuaalselt ning 2004, 2007, 2012, 2014 ja 2016 naiskondlikult Eesti täiskasvanute meistriks. Aastatel 2008–2014 kuulus ta Eesti naiste epeekoondisse.

Isiklikku

Tema isa on vehkleja Viktor Zuikov, ema oli vehkleja Alla Zuikova (1964–2009).
Veeloomade asustamine

Veeloomade asustamine (inglise stocking või restocking) on tegevus, mille käigus kasvatatakse noorloomi väljaspool looduslikku keskkonda ja siis lastakse looduslikku veekogusse.
Veeloomi võib asustada selleks, et täiendada olemasolevaid asurkondi, või selleks, et luua uut asurkonda. Veeloomi võivad asustada nii valitsusasutused avalikesse veekogudesse kui eraorganisatsioonid ja -isikud eravalduses olevatesse veekogudesse.
Tavaliselt asustatakse veekogudesse kalu, kuid põhimõtteliselt võib asustada ükskõik milliseid veeloomi.
Veeloomi, kõigepealt kalu, hakati asustama mitusada aastat tagasi. Esialgu oli selle eesmärk nende pärastine kinnipüüdmine, kui nad on suuremaks kasvanud, ehk kalapüük. Tänapäeval kasutatakse veeloomade asustamist ka selleks, et suurendada looduskaitse all olevate liikide arvukust, aidates neil pääseda väljasuremisest.
Võõrliikide asustamine on ohtlik. Võõrliigid võivad kahjustada olemasolevaid hapraid ökosüsteeme. Seevastu võib veekogudesse asustada pärismaiseid liike, kui neid on üle püütud või kui nad ei suuda seal paljuneda.
Tänapäeval kasutatakse veeloomade asustamist kõige rohkem säästvas kalanduses.

Veeloomade asustamise reguleerimine Eestis

Eestis reguleerib veeloomade asustamist 25. augustil 2008 jõustunud põllumajandusministri määrus "Veterinaarnõuded vesiviljelusloomade liikumise ning vesiviljelusloomade ja neilt pärinevate loomsete saadustega kauplemise kohta". See määrus näeb mingi taudi suhtes vastuvõtlikkusse või mingit taudi edasi kandvasse liiki kuuluvate loomade viimise kohta sellest taudist vabasse piirkonda ette erinõuded.
Euroopa Liidus reguleerib piirkonnast puuduvate liikide kasutamist vesiviljeluses 11. juunil 2007 vastu võetud määrus 708/2007 "Võõrliikide ja piirkonnast puuduvate liikide kasutamise kohta vesiviljeluses", mida hakati kohaldama 1. jaanuaril 2009.
Arthur Foulkes

Sir Arthur Alexander Foulkes (sündinud 11. mail 1928 Matthew Townis) on Bahama ajakirjanik, poliitik, diplomaat ja riigiametnik. 14. aprillist 2010 kuni 8. juulini 2014 oli ta Bahama kindralkuberner.
Ta alustas töömeheteed ajalehetrükkalina ning tõusis sellelt ametikohalt esmalt uudistereporteriks, hiljem aga toimetajaks. Progressiivse Liberaalse Partei liikmena oli ta aastatel 1962–1967 partei ametliku häälekandja The Bahamian Times asutaja ja peatoimetaja.
1967. aastal valiti Foulkes esimest korda parlamenti ning sai 1968. aastal esialgu side-, hiljem aga turismiministriks. 1971. aastal oli ta üks uue erakonna, Vaba Rahvusliku Liikumise asutajaid. Aastatel 1972–1982 oli ta kaks ametiaega parlamendi ülemkoja liige (senaator) ja 1982. aastal valiti ta taas parlamendi alamkotta.
Aastast 1992 oli Foulkes tegev peamiselt diplomaadina. Aastatel 1992–1999 oli ta Bahama kõrge volinik Suurbritannias ning ühtlasi suursaadik Prantsusmaal, Saksamaal, Itaalias, Belgias ja Euroopa Liidu juures. 1999. aastal nimetati ta Bahama esimeseks suursaadikuks Hiinas ja Kuubal. Diplomaatilisest teenistusest lahkus ta 2002. aastal ja pöördus tagasi ajakirjandusse.
2007. aastal nimetas peaminister Hubert Ingraham Foulkesi valitsuse infoteenistuse juhiks. Kindralkuberner Arthur Dion Hanna ametiaja lõpul esitas peaminister Ingraham ta kindralkuberneri kandidaadiks ja 14. aprillil 2010 vannutati ta ametisse.
Alates 2001. aastast on ta Püha Miikaeli ja Püha Jüri Ordu rüütel (GCMG) ning tema poole pöördumisel kasutatakse tiitlit Sir.
Hanepaju

Hanepaju ehk liivpaju (Salix repens) on pajuliste sugukonda paju perekonda kuuluv taimeliik.
Ta on Eestis arvatud II kaitsekategooriasse (seisuga 2012).
Kollapalavik

Kollapalavik (ladina keeles febris flava) on kollapalaviku viiruse põhjustatud äge viirushaigus, mida levitavad emased pistesääsklased (Aedes aegypti ja Haemagogus) Lõuna-Ameerika ja Aafrika troopilistel ja lähistroopilistel aladel.
Haigus on pärit ilmselt Aafrikast, kust see kandus Lõuna-Ameerikasse 16. sajandil sinna veetud orjadega. Alates 17. sajandist on Ameerikas, Aafrikas ja Euroopas olnud mitmeid tõsiseid kollapalaviku epideemiaid. 19. sajandil arvati see kõige ohtlikumate nakkushaiguste hulka.
Kollapalaviku põhilised sümptomid on palavik ja iiveldus. Haigus möödub tavaliselt mõne päeva jooksul. Mõnedel patsientidel võib järgneda toksiline faas koos kollatõve ja maksakahjustusega, mis võib põhjustada surma. Kollapalavik muudab naha kollaseks.
Igal aastal on maailmas hinnanguliselt 200 000 haigestumisjuhtu, neist 30 000-60 000 surmavat. Umbes 90% nakkusjuhtudest esineb Aafrikas.
20. sajandi keskel töötati välja efektiivne vaktsiin. Kuna kollapalavikule ei ole leitud ravi, on vaktsineerimine ja viirust kandvate sääskede hulga vähendamine tähtsad meetmed haigusega võitlemisel. Alates 1980. aastatest on haigestumised sagenenud.
Liivimaa linnukoer

Liivimaa linnukoer (saksa keeles Livländischer Vorsteher) oli Eestis 18.-19. sajandil aretatud linnukoer. Need olnud suured lõhestatud ninaga, tüübilt üsna ühtlased loomad. Vanade asjatundjate oletusel sisaldanud need koerad rohkesti pointeri verd. Nad olnud puhtad seisukoerad ega pole aporteerinud.
Totalitarism

Etümoloogia

Totalitarismi mõiste kui „totaalne“ poliitiline riigivõim sõnastati 1923. aastal Giovanni Amendola poolt, kes selle kaudu kirjeldas Itaalia fašismi, mille valitsemise süsteem erines fundamentaalselt senituntud diktatuuridest. Termin sai hiljem positiivsema kuvandi Giovanni Gentile kirjutistes, kes oli sel ajal Itaalia üks prominentsemaid filosoofe ja fašismi juhtiv teoreetik. Ta kasutas terminit totalitario, et viidata uue riigikorra struktuurile ja eesmärkidele, mis pidid pakkuma "kogu rahva esindatust ja üleüldist juhtimist riigi eesmärkide saavutamisel". Ta kirjeldas totalitarismi kui ühiskonda, kus riigi ideoloogial on mõju ning võimu enamiku kodanike üle. Benito Mussolini sõnul niisugune süsteem politiseerib kõik spirituaalse ja inimliku: "Kõik riigis, mitte midagi väljaspool riiki, mitte midagi riigi vastu."
Kalev Koger

Kalev Koger (13. mai 1933 Kooraste vald – 2. august 2003 Kanepi vald) oli Eesti NSV haridustegelane.
Ta oli Tallinna Pedagoogilise Instituudi rektor aastatel 1973–1979.
Ta on maetud Kanepi uuele kalmistule.
Salla mõis

Salla mõis (saksa keeles Sall) oli rüütlimõis Virumaal Simuna kihelkonnas. Tänapäeval jääb mõisasüda Lääne-Virumaale Väike-Maarja valda Salla külla.

Mõisa park

Mõisa park on kaitse all nii kultuuri- kui ka loodusmälestisena.
Pargi loodenurgas kasvas Plettenbergi tamm, mille ümbermööt oli 5 meetrit ning kõrgus 17 meetrit, mis hävis 20. sajandi teise poole tormides. Pärimuse järgi istutanud tamme Liivi ordumeister Wolter von Plettenberg. 2002. aastal püstitati parki langenud tammest loodud puuskulptuur "Plettenbergi rüütel".
Homöopaatia

Ajalugu

Homöopaatia alusepanijaks on 19. sajandi algul elanud saksa arst Christian Friedrich Samuel Hahnemann (1755–1843). Tema esseekogumikke "Organon of the Rational Art of Healing" (1810), "The Organon of the Healing Art" (1842) jt loetakse homöopaatilise meditsiini allikaiks. 
Samuel Hahnemann, tõlkides William Culleni raamatut "A Treatise on the Materia Medica", otsustas mõningaid kiinapuu koore (inglise peruvian bark) kohta toodud “tervistavaid” väiteid, malaaria raviks, ka enda peal järele proovida. Ilmnenud sümptomitest tuletas ta, et sarnased sümptomid peaksid ilmnema ka teistel tervetel indiviididel. Andes nimetatud koort haigetele, need tervenesid. See ajendas teda sõnastama ravi juhtmõtte: "sarnane ravib sarnast" (ladina similia similibus curentur), mida ta kasutas esmakordselt essees "Indications of the Homeopathic Employment of Medicines in Ordinary Practice", avaldatud 1807 (ajakirjas Hufeland Journal).

Kirjeldus

Homöopaatias kasutatakse haiguste ravimiseks ülimalt lahjendatud aineid, mis suuremas kontsentratsioonis kutsuksid esile ravitava haigusega sarnaseid sümptomeid. Homöopaatilised ravimid on tihti nii tugevasti vees või alkoholis lahjendatud, et lahuses ei pruugi sisalduda enam ainsatki raviaine molekuli, kuid homöopaatia praktiseerijate kinnitusel on veel/suhkrul mälu, mis "talletab selles sisaldunud lahustatud ainete informatsiooni". 
Hahnemann soovitas enamikku ravimeid lahjenduses 30C, mis tähendab, et valmistatakse lahus, mis sisaldab 1 tilga ravitinktuuri ja 99 tilka lahustit, siis võetakse 1 tilk seda lahust ja 99 tilka lahustit ja korratakse protseduuri 30 korda. Tulemuseks on lahus vahekorras 1:10⁶⁰. Iga korra vahel raputatakse lahust 100 korda eesmärgiga raviainet aktiveerida ehk potentseerida. Patsiendile väljastatakse homöopaatiline ravim tavaliselt väikeste suhkrupillide kujul. 
Homöopaatilises ravis kasutatakse vähemalt kahte käsiraamatut: "Materia Medicae" kirjeldab raviaineid ja nende põhjustatavaid sümptomeid. Homöopaatiline repertoorium kirjeldab võimalikke haigustunnuseid ja nende raviks kasutatavaid aineid. Ravitseja valib loendist patsiendi haigustunnused ning määrab raviks aine, mis mõjub võimalikult paljude nähtude korral. Kasutusel on üle 3000 erineva aine (ravimtaimed, loomsed saadused, mineraalid jms), millest u 300 on "Materia Medicae" tüüpi käsiraamatutes põhjalikult kirjeldatud.

Homöopaatia ja Eesti tervishoiusüsteem

Eesti Vabariigis kehtiv tervishoiusüsteem ja sellega seotu põhineb solidaarsel kindlustusel. Tervishoiusüsteemi majandab EV Sotsiaalministeerium koos Haigekassaga, juhindudes riigieelarve seaduses ette nähtud kuludest ja tuludest. Eesti Vabariik kui Euroopa Liidu liige püüab juhinduda meditsiinisüsteemide haldamisel Euroopa Liidu õigusaktidega kooskõlastatud "teadusliku verifikatsiooni" ning vastavate institutsioonide määrustikest. Eesti Haigekassast saavad rahalisi vahendeid arstid, kes on kantud tervishoiutöötajate andmebaasi. Tervishoiualaste teenuste pakkujate nimekirjas loetlemata arstid ja meditsiinitöötajad neid rahastamisallikaid kasutada ei saa.
Tõnu Karma

Isiklikku

Tõnu Karma abikaasa Marta Rudzīte (1924–1996) oli keeleteadlane, tütar Rūta Karma (sündinud 1958) on tõlkinud läti keelde eesti kirjandust (Mats Traat, Mari Saat, Viivi Luik) ning pälvis selle eest 2012. aastal Maarjamaa Risti V klassi teenetemärgi.
Naim Frashëri

Naim Frashëri [n'aaim fr'aašri] (25. mai 1846 Frashër (Lõuna-Albaania) – 20. oktoober 1900 Kızıl Toprak (Türgi)) oli albaania romantiline kirjanik, Albaania rahvusliku taassünni Rilindja kombëtare väljapaistev tegelane koos oma vendade Sami Frashëri ja Abdyl Frashëriga, usutunnistuselt Bektashi moslem.

Elukäik

Isa oli vaesunud bei Përmeti ringkonnast Frashërist. Naim õppis Janinë kreeka gümnaasiumis "Zosimea".
Oli Türgi ametnik Sarandës, Beratis ja Janinës. Aastal 1882 kutsuti ta tööle Konstantinoopolisse, kus ta oli Haridusministeeriumi juures asuva tsensuurikomisjoni liige ja direktor, kellena ta aitas kaasa paljude albaaniakeelsete raamatute väljaandmisele, saades mõnikord mööda minna albaaniakeelsete raamatute ja publikatsioonide keelust. Võttis aktiivselt osa albaanlaste vabadusvõitlusest. Sageli pidi ta oma teostele alla kirjutama nimetähed (N. H., N. H. F. või N. F.), sest need olid Türgi võimude poolt keelatud. Neid tuli Albaaniasse salaja sisse tuua.

Looming

Hakkas varakult luuletama. Kirjutas algul pärsia keeles. Kokku kirjutas ta 22 teost: neli türgi keeles, ühe pärsia keeles, kaks kreeka keeles ja 15 albaania keeles.
Kirjutas patriootilisi poeeme ja rahvalikku lüürikat, mis oli algul pärsia luule tugeva mõju all, hiljem ka prantsuse luule mõju all. Ta tõlkis ka mitu Jean de la Fontaine'i valmi.
Poeem Karjandus ja põllundus kirjeldab karjuse ja põlluharija tegevust. Vahele on pikitud ülistust Albaania loodusele ja igatsushüüdeid kodumaa järele.
Poeem Skanderbegi lugu jutustab Albaania rahvuskangelase Skanderbegi eluloo, põimides vahele fantastilisi episoode.
Tõlkis Homerose Iliase. Kirjutas didaktilise ja (islami)usulise sisuga kirjutisi.
Frashëril oli suur mõju 19. ja 20. sajandi albaania kirjandusele.
Naim Frashëri nime kannavad orden (selle ordeni on saanud ka ema Teresa) ja kirjastus.
95. Krasnojarski jalaväepolk

95. Krasnojarski jalaväepolk oli Vene Keisririigi armees 1796–1918 tegutsenud sõjaväeüksus, mis paiknes Tartus. Polk kuulus 24. jalaväediviisi.
1897. aasta 1. mail toimus Puka raudteejaama lähedal Aakres raske raudteeõnnetus, kus hukkus Tartus paiknenud 95. Krasnojarski jalaväepolgu 56 sõjaväelast, 2 konduktorit ning ühe veltveebli abikaasa koos kahe lapsega, raskelt vigastada sai 43 sõjaväelast, kergemalt 3 ohvitseri ja 125 alamväelast. Hukkunud maeti 3. mail Tartu Raadi kalmistule, kus neile püstitati mälestusmärk.
Eikla raamatukogu

Eikla raamatukogu on raamatukogu Saare maakonnas Saaremaa vallas Eikla külas. Raamatukogu juhataja on Marina Saukonen.
Saku vald

Alevikud

Kiisa, Saku.

Külad

Saku vallas on kakskümmend küla: Juuliku, Jälgimäe, Kajamaa, Kasemetsa, Kirdalu, Kurtna, Lokuti, Metsanurme, Männiku, Rahula, Roobuka, Saue, Saustinõmme, Sookaera-Metsanurga, Tagadi, Tammejärve, Tammemäe, Tõdva, Tänassilma, Üksnurme.

Vallavanemad ja volikogu esimehed

Aastatel 1993–1999 oli vallavanem Arvo Pärniste ja volikogu esimees Tarmo Pajus.
1999–2002 oli vallavanem Arvo Pärniste, volikogu esimees Lemmi Oro.
2002–2005 oli vallavanem Sven Kesler, volikogu esimees Marek Linnutaja.
2005–2009 oli vallavanem Arvo Pärniste, volikogu esimees Lemmi Oro.
2010–2014 oli vallavanem Kuno Rooba
2009–2013 oli volikogu esimees Marianne Rande
16.01.2014 – 18.09.2014 oli vallavanem Janeck Leppik
19.09.2014–16.10.2014 oli vallavanema ülesannetes abivallavanem Andi Einaste
16.10.2014 - 31.12.2017 oli vallavanem Tiit Vahenõmm
2013-2017 oli volikogu esimees Tanel Ots
Alates 01.01.2018 on vallavanem Marti Rehemaa
Alates 26.10.2017 on volikogu esimees Tiit Vahenõmm

Sümbolid

1993. aastal võeti kasutusele Priit Herodese kavandatud Saku valla lipp ja vapp. Valla vapil on rohelise kilbi peal kolm hõbedast adratera ja õllekapp. Valla lipul on kujutatud ainult adraterad.
Saku valla tunnuslause on "Läbi rohelise akna". Samuti on vallal oma logo.

Sport

Eesti Jääpalliliit, Kurtna:
Intervjuu:

Lisaks

2004. aastal tunnistati Saku vald Eesti kõige peresõbralikumaks vallaks.
2015. aastal võttis Saku vallavolikogu vastu pöördumise Eesti valitsuse poole, milles deklareeritakse, et Saku vald keeldub pagulasi vastu võtmast.
Ela Tomson

Ela Tomson (aastani 1965 Liimeon, 1965–1973 Unt; sündinud 16. veebruaril 1945 Pärnus) on Eesti endine teleajakirjanik ja poliitik.
1967 lõpetas ta Tartu Riikliku Ülikooli ajakirjanduse erialal. 
1968–1972 oli ta Eesti Telefilmi toimetaja. 1972–1992 oli ta Eesti Televisiooni toimetaja. ETVs toimetas muu hulgas saatesarju "Järjehoidja", "Laupäevastuudio" ja "Prillitoos"). 1992–1994 oli ta Pärnu Raadio peatoimetaja. 1994–2000 oli ta ETV hanketoimetuse peatoimetaja. 
2001–2003 oli ta Pärnu Ühisgümnaasiumi õpetaja. 2001–2003 oli ta Pärnu Linnavalitsuse välissuhete- ja protokollinõunik. 
Ta oli X Riigikogu liige.
Aastast 2008 on ta Pärnu Linnavalitsuse haridus- ja kultuuriosakonna juhataja asetäitja.

Isiklikku

Tema abikaasa on Mati Põldre. Varem oli ta abielus Mati Undiga.